Nengonengo

Nengonengo je malý atol v centrálnej časti súostrovia Tuamotu v rámci Francúzskej Polynézie. Najbližšími susedmi sú atoly Ravahere (54 km na severoseverozápad), Manuhangi (69 km na juhovýchod) a väčší atol Hao, ležiaci približne 100 km na severovýchod. Geografia atolu Má hruškovitý tvar. Na dĺžku meria iba necelých 14 km a v najširšom mieste 9 km. Prstenec atolu tvoria plytké a nesplavné útesové prieplavy na východnej strane, prerušované piesočnými presypmi a "motu", ktorých výška nepresahuje 2 m nad hladinu oceánu a ktoré od neho oddeľujú jeho lagúnu. Z geologického hľadiska je to koralový atol s výškou 45 m od vrcholu podmorskej sopky. Tá má z oceánskeho dna na výšku 4,4 km, a jej vek sa odhaduje na 45,8 až 47,6 mil. rokov. História Prvý písomne doložený objav atolu vykonal anglický moreplavec Samuel Wallis 13. júna 1767. Atol pomenoval Prince William Henry. Ďalší záznam je od Louisa Isidore Duperreyho z 25. apríla 1823 a následne od Fredericka Beecheyho z 27. februára 1826. Malá pristávacia dráha bola na atole vybudovaná v roku 1993. Pri sčítaní v roku 2002 žilo na atole 54 obyvateľov. Vstup na ostrov je obmedzený, pretože je v súkromnom vlastníctve a slúži ako perlová farma. Administratívne začlenenie Atol patrí spolu s atolmi Ahunui (neobývaný), Paraoa (neobývaný), Manuhangi (neobývaný) do komunity Hao. Referencie Externé odkazy Archív zoznamu atolov na OceanDots Nengonengo Seamount Biodiverzita polynézskych atolov Archivované 2008-05-16 na Wayback Machine Zdroj Tento článok je čiastočný alebo úplný preklad článku Nengonengo na anglickej Wikipédii.